/* KOM/2011/0508 v konečnom znení */ SPRÁVA KOMISIE EURÓPSKEMU PARLAMENTU A RADE o výdavkoch EPZF (systém včasného varovania) č. 5 – 7/2011





OBSAH 1. Úvod 2 2. Príjmy pripísané EPZF 2 3. Príjmy pochádzajúce z dočasných súm na reštrukturalizáciu (odvetvie cukru) 3 4. Pripomienky k predbežnému plneniu rozpočtu EPZF na rok 2011 3 5. Čerpanie pripísaných príjmov EPZF 7 6. Čerpanie príjmov pochádzajúcich z dočasných súm na reštrukturalizáciu (odvetvie cukru) 8 7. Čerpanie fondu na reštrukturalizáciu v odvetví cukru 8 8. Závery 8 Príloha 1 Predbežné čerpanie rozpočtových prostriedkov EPZF do 31. 5. 2011 9 ÚVOD V prílohe 1 sa uvádza skutočná úroveň plnenia rozpočtu v období od 16. októbra 2010 do 31. mája 2011 v porovnaní s predpokladaným profilom výdavkov podľa ukazovateľov, ktorý je určený na základe ustanovení článku 20 nariadenia Rady (ES) č. 1290/2005[1]. PRÍJMY PRIPÍSANÉ EPZF Na základe pravidiel článku 34 nariadenia Rady (ES) č. 1290/2005 o financovaní Spoločnej poľnohospodárskej politiky sa príjmy pochádzajúce z finančných opráv podľa rozhodnutí o overení súladu, z nezrovnalostí a z odvodov za mlieko označujú ako príjmy pripísané na financovanie výdavkov EPZF. Podľa týchto pravidiel sa pripísané príjmy môžu používať na financovanie výdavkov EPZF, ktoré vzniknú členským štátom. V prípade, že sa časť týchto príjmov nevyužije, prenesie sa automaticky do nasledujúceho rozpočtového roka[2]. V rozpočte EPZF na rok 2011 sa zohľadnili: najnovší odhad Komisie v súvislosti s výškou rozpočtových prostriedkov, ktoré budú potrebné na financovanie očakávaných výdavkov na trhové opatrenia a priame pomoci, a odhady pripísaných príjmov, ktoré by sa mali podľa očakávania zinkasovať počas príslušného rozpočtového roku, ako aj prenesený zostatok pripísaných príjmov, ktoré zostali k dispozícii z predchádzajúceho rozpočtového roka. V návrhu týkajúcom sa výšky rozpočtových prostriedkov EPZF na rok 2011 Komisia zohľadnila celkové očakávané pripísané príjmy a v roku 2011 požiadala o rozpočtové prostriedky vypočítané odpočítaním odhadovanej výšky pripísaných príjmov od jej odhadovaných výdavkov. Rozpočtový orgán prijal nový rozpočet EPZF, ktorého prostriedky zahŕňajú očakávané pripísané príjmy. V čase zostavovania rozpočtu na rok 2011 Komisia odhadovala dostupné pripísané príjmy na 1 247,0 milióna EUR. Konkrétne: - Pripísané príjmy, ktorých vytvorenie sa očakávalo počas rozpočtového roku 2011, sa odhadovali na 707,0 milióna EUR. Z opráv na základe overenia súladu sa očakávala suma 600,0 milióna EUR a z nezrovnalostí suma 88,0 milióna EUR. Príjmy z odvodov za mlieko sa odhadovali na 19,0 milióna EUR. - Výška pripísaných príjmov, pri ktorých sa očakávalo, že sa prenesú z rozpočtového roku 2010 do roku 2011, sa odhadovala na 540,0 milióna EUR. Komisia v rozpočte na rok 2011 pripísala príjmy vo výške 1 247,0 milióna EUR na dva režimy. Konkrétne: - 500,0 milióna EUR vyčlenila na prevádzkové prostriedky pre organizácie výrobcov v odvetví ovocia a zeleniny a - 747,0 milióna EUR na režim jednotnej platby. Rozpočtový orgán na tieto dva režimy nakoniec schválil rozpočtové prostriedky vo výške 292,0 milióna EUR a 30 389,0 milióna EUR v súlade s návrhom Komisie. Súčet schválených rozpočtových prostriedkov a uvedených pripísaných príjmov zodpovedá celkovému odhadu požiadaviek na rozpočtové prostriedky vo výške 792 miliónov EUR na prevádzkové prostriedky pre organizácie výrobcov v odvetví ovocia a zeleniny a 31 136,0 milióna EUR na režim jednotnej platby. V prílohe, ktorá obsahuje predbežné plnenie rozpočtu v roku 2011 za obdobie do 31. mája 2011, sú schválené rozpočtové prostriedky na tieto dva režimy zahrnuté do rozpočtových prostriedkov určených pre odvetvie ovocia a zeleniny vo výške 491,1 milióna EUR a odvetvie neviazanej priamej pomoci vo výške 36 324,0 milióna EUR bez toho, aby sa zohľadnili už spomenuté pripísané príjmy. Po zahrnutí pripísaných príjmov do týchto odvetví predstavujú predpokladané celkové rozpočtové prostriedky v roku 2011 pre odvetvie ovocia a zeleniny 991,1 milióna EUR a pre odvetvie neviazanej priamej pomoci 37 071,0 milióna EUR. PRÍJMY POCHÁDZAJÚCE Z DOčASNÝCH SÚM NA REšTRUKTURALIZÁCIU (ODVETVIE CUKRU) Dočasné sumy na reštrukturalizáciu v odvetví cukru sa považujú za pripísané príjmy určené na financovanie reštrukturalizačnej pomoci v odvetví cukru a ďalšej pomoci plánovanej v rámci Fondu na reštrukturalizáciu v odvetví cukru. Za tri hospodárske roky: 2006/07, 2007/08 a 2008/09 sa tieto sumy týkajúce sa množstvových kvót na cukor, inulínový sirup a izoglukózu pridelených hospodárskym subjektom v každom členskom štáte zaplatili do fondu. V čase zostavovania rozpočtu na rok 2011 sa očakávalo presunutie sumy 1 015,0 milióna EUR z rozpočtového roku 2010 do rozpočtového roku 2011. Konečná suma pripísaných príjmov prenesených do rozpočtového roku 2011 v rámci Fondu na reštrukturalizáciu v sektore cukru dosiahla 1 044,8 milióna EUR. PRIPOMIENKY K PREDBEžNÉMU PLNENIU ROZPOčTU EPZF NA ROK 2011 Predbežná úroveň plnenia rozpočtu za obdobie od 16. októbra 2010 do 31. mája 2011 je znázornená v prílohe 1. Porovnáva sa s profilom výdavkov na základe ukazovateľa, ktorý bol určený na základe ustanovení článku 20 nariadenia Rady (ES) č. 1290/2005. V tejto časti sa uvádzajú pripomienky k niektorým rozpočtovým článkom, ktoré vykazujú najvýznamnejšie rozdiely medzi skutočnou a očakávanou úrovňou plnenia rozpočtu na rok 2011. Trhové opatrenia Oproti odsúhlaseným rozpočtovým prostriedkom na opatrenia na poľnohospodárskych trhoch bolo čerpanie k 31. máju 2011 v porovnaní s plánovaným ukazovateľom vyššie o 63,0 milióna EUR. Túto odchýlku spôsobili predovšetkým vinárske odvetvie a odvetvie mäsa. Zároveň došlo v iných odvetviach celkovo k nedostatočnému čerpaniu. Obilniny (- 167,0 milióna EUR) Nedostatočné čerpanie tohto rozpočtového riadku v roku 2011 je výsledkom rozsiahleho predaja obilnín z intervenčných skladov, ktorý sa začal v decembri 2010. Do 31. mája 2011 Komisia predala v rámci verejných súťaží 2 551 000 ton jačmeňa a 88 000 ton pšenice za výrazne vyššie ceny ako ceny predpokladané v rozpočte na rok 2011. Tieto ceny prispievajú k značným ziskom v rámci rozpočtu na rok 2011 a sú uvedené v čerpaní rozpočtu ako záporné čísla. V tejto fáze sa Komisia domnieva, že tieto zisky povedú k celkovému nedostatočnému čerpaniu v rámci tohto rozpočtového článku do konca rozpočtového roka 2011. Náhrady vzťahujúce sa na výrobky neuvedené v prílohe 1 (-13,6 milióna EUR) Nedostatočné čerpanie v rámci tohto rozpočtového článku v porovnaní s úrovňou ukazovateľa je spôsobená pomalším tempom platieb za vývozné certifikáty na výrobky súvisiace s cukrom a mliečnymi výrobkami. Priadne rastliny (+ 6,1 mil. EUR) Rýchlejšie čerpanie prostriedkov v rámci tohto rozpočtového riadku je v dôsledku opatrení na reštrukturalizáciu odvetvia bavlny, prvýkrát zavedených v roku 2010, v ktorom boli všetky platby uskutočnené v októbri. Ukazovateľ na rok 2011 je založený na čerpaní v roku 2010. Čerpanie na tento tovar bolo však v roku 2011 rovnomerne rozložené v priebehu jednotlivých mesiacov (do konca mája sa vyčerpalo 44 %). Tento spôsob čerpania nepredstavuje žiadne riziko prekročenia rozpočtových prostriedkov, keďže tieto vychádzajú z finančných stropov stanovených v prípade týchto opatrení právnymi predpismi. Ovocie a zelenina (+ 165,9 milióna EUR v porovnaní so schválenými rozpočtovými prostriedkami) Túto úroveň čerpania pravdepodobne spôsobili výdavky za prevádzkové fondy pre organizácie výrobcov, ktoré sú financované zo schválených rozpočtových prostriedkov a z príjmov pripísaných do režimu rozpočtu na rok 2011 (Poznámka: pozri bod 2, ktorý obsahuje bližšie informácie). Táto úroveň čerpania je výsledkom uplatňovania ukazovateľa k 31. máju 2011 na schválené rozpočtové prostriedky, čo nezahŕňa príjmy pripísané tomuto odvetviu. Komisia sa v tejto chvíli domnieva, že celkové rozpočtové prostriedky dostupné pre toto odvetvie budú dostatočné na úhradu výdavkov, pri ktorých sa očakáva, že vzniknú členským štátom v roku 2011. Od roku 2010 Komisia vložila pre orientáciu čitateľa poznámku pod čiarou * v prípade tabuľky predbežnej spotreby, ktorá sa nachádza v prílohe. Táto poznámka pod čiarou zobrazuje, aká by bola situácia, pokiaľ by sa k 31. máju 2011 uplatnil ukazovateľ na všetky rozpočtové prostriedky, ktoré majú byť k dispozícii na financovanie tohto odvetvia. Ako sa uvádza v bode 2, celkové predpokladané financovanie tohto odvetvia sa skladá zo schválených rozpočtových prostriedkov vo výške 491,1 milióna EUR a príjmov pripísaných tomuto odvetviu, ktoré sa odhadujú na 500,0 milióna EUR. Pokiaľ by sa uplatnil ukazovateľ na celkové financovanie vo výške 991,1 milióna EUR, ktoré by mali byť dostupné na financovanie tohto odvetvia, potom by sa nevyčerpalo – 69,4 milióna EUR. Toto nedostatočné čerpanie súvisí s prevádzkovými prostriedkami pre organizácie výrobcov, ktoré majú mierne pomalšie tempo platieb ako v minulých rokoch, a s programom konzumácie ovocia v školách, ktorý zatiaľ vzhľadom na to, že opatrenie je pomerne nové, nedodržiava vymedzený vzor čerpania. Oboje sa považujú za dočasné. Treba však poznamenať, že časť mimoriadnych opatrení na podporu odvetvia ovocia a zeleniny prijatých Komisiou v nadväznosti na krízu E.coli v Nemecku sa bude financovať prostredníctvom operačných fondov pre organizácie výrobcov. Pomoc na predbežné uznanie skupín výrobcov vykazuje aj v roku 2011 rýchlejšie tempo platieb ako za posledné tri roky. Výrobky vinohradnícko-vinárskeho odvetvia (+ 125,0 milióna EUR) Pri porovnaní úrovne rozpočtových prostriedkov a teoretického profilu čerpania určeného ukazovateľom k 31. máju 2011 sa ukázalo, že súčasné nadmerné čerpanie je spôsobené zrýchleným rytmom platieb členských štátov predovšetkým vo vnútroštátnych podporných programoch pre vinárske odvetvie. Tento rýchlejší rytmus nepredstavuje žiadne riziko prekročenia rozpočtových prostriedkov, keďže vychádzajú z finančných stropov stanovených v prípade týchto opatrení právnymi predpismi. Mlieko a mliečne výrobky (- 61,2 milióna EUR) Pri porovnaní úrovne rozpočtových prostriedkov a teoretického profilu čerpania určeného ukazovateľom k 31. máju 2011 sa zaznamenalo nedostatočné čerpanie. Súvisí to najmä s programom podpory konzumácie mlieka na školách, ktorého rozpočtové prostriedky sa v priebehu rokovaní o rozpočte na rok 2011 zvýšili v porovnaní s pôvodnými požiadavkami Komisie o 10 miliónov EUR. Toto zvýšenie rozpočtu sa zatiaľ ešte neodrazilo v čerpaní prostriedkov členskými štátmi. Okrem toho sa predaj sušeného odstredeného mlieka (SOM) z intervencie, ktorá sa začala v decembri 2010, uskutočnil na úrovni cien, ktoré sú vyššie než sa pôvodne predpokladalo v rozpočte na rok 2011, čo viedlo k zvýšeniu ziskov v rozpočte na rok 2011. V tejto fáze sa Komisia domnieva, že tieto zisky povedú k celkovému nedostatočnému čerpaniu prostriedkov v tomto odvetví do konca rozpočtového roka 2011. Hovädzie a teľacie mäso (+ 14,2 milióna EUR) Rýchlejšie čerpanie rozpočtových prostriedkov z tohto rozpočtového článku v porovnaní s úrovňou ukazovateľa vyplýva z vývozu väčších množstiev, ako sa očakávalo, ktoré boli vyvezené s náhradou v období od 16. októbra 2010 do 31. mája 2011. Vzhľadom na otvorenie tureckého trhu mäsovým výrobkom EÚ sa vývozná činnosť v prvej polovici WTO roku 2010/11 na tomto trhu výrazne zvýšila. V súčasnosti Komisia plánuje vydať tento rok vývozné certifikáty na množstvo, ktoré je väčšie ako sa predpokladalo pri príprave rozpočtu na rok 2011. Preto sa v tejto fáze Komisia domnieva, že v tomto rozpočtovom článku sa dosiahne celkové prečerpanie do konca rozpočtového roka 2011. Bravčové mäso, vajcia a hydina (+ 10,4 mil. EUR) Rýchlejšie čerpanie rozpočtových prostriedkov z tohto rozpočtového článku v porovnaní s úrovňou ukazovateľa sa dá pripísať vývozu väčších množstiev hydiny, ako sa očakávalo, ktoré boli vyvezené s náhradou v tomto rozpočtovom roku. V tejto fáze Komisia predpokladá, že to bude mať za následok prečerpanie tohto rozpočtového článku, ktoré sa bude musieť kryť prevodmi prostriedkov z iných rozpočtových položiek. Okrem toho Komisia predpokladá, že v roku 2011 vyplatí približne 48 miliónov EUR na opatrenie na súkromné skladovanie bravčového mäsa, ktoré bolo po dlhom tlaku trhu v tomto odvetví zavedené v januári 2011. Tieto výdavky sa v rozpočte na rok 2011 nepredpokladajú a budú sa musieť kryť prevodmi prostriedkov z iných rozpočtových položiek. Priama pomoc Čerpanie rozpočtových prostriedkov na priamu pomoc v porovnaní s hodnotou ukazovateľa k 31. máju 2011 bolo vyššie o 250,4 milióna EUR. Neviazaná priama pomoc (+ 332,5 milióna EUR v porovnaní so schválenými pridelenými prostriedkami) Celkové úverové rozpočtové prostriedky dostupné pre potreby tohto odvetvia predstavujú 37 071 miliónov EUR vrátane predpokladaných príjmov vo výške 747 miliónov EUR pripísaných režimu jednotnej platby. Poznámka: pozri bod 2, ktorý obsahuje bližšie informácie). Režim jednotnej platby (SPS) predstavuje v porovnaní s úrovňou ukazovateľa prečerpanie z dôvodu technického vplyvu jeho uplatnenia na úroveň schválených rozpočtových prostriedkov, ktoré neobsahovali pripísané príjmy. Od roku 2010 Komisia vložila pre orientáciu čitateľa poznámku pod čiarou * v prípade tabuľky predbežnej spotreby, ktorá sa nachádza v prílohe. Táto poznámka pod čiarou zobrazuje, aká by bola situácia, keby by sa k 31. máju 2011 uplatnil ukazovateľ na všetky rozpočtové prostriedky, ktoré majú byť k dispozícii na financovanie tohto odvetvia. Ako sa uvádza v bode 2, celkové predpokladané finančné prostriedky, ktoré majú byť k dispozícii pre toto odvetvie sa skladajú zo schválených rozpočtových prostriedkov vo výške 36 324,0 milióna EUR a príjmov pripísaných tomuto odvetviu, ktoré sa odhadujú na 747,0 milióna EUR. Ak by sa teda uplatnil ukazovateľ na celkové financovanie vo výške 37 071,0 milióna EUR, ktoré by mali byť dostupné na financovanie tohto odvetvia, potom by sa nevyčerpalo – 401,8 milióna EUR. Rytmus tohto režimu sa po veľmi rýchlom čerpaní v prvých dvoch mesiacoch rozpočtového roku 2011 počas ďalších mesiacov mierne spomalil. V súčasnosti však členské štáty už zaplatili približne 97,9 % z odhadovaných potrieb v rozpočte, čo je takmer totožné s výškou štátnej pomoci poskytnutej v rovnakom čase v roku 2010 (98,1 %). Pokiaľ ide o platby zo strany členských štátov do režimu jednotnej platby na plochu (SAPS), situácia sa výrazne zlepšila v porovnaní s poslednou správou z konca februára. Tento spôsob čerpania sa v poslednej dobe zrýchlil a na konci mája už členské štáty zaplatili približne 97,2 % z odhadovaných potrieb rozpočtu, v porovnaní s 95,5 % v rovnakom období minulého roka. V tejto fáze Komisia očakáva, že rozpočet na neviazanú priamu pomoc sa bude čerpať tak, ako sa predpokladá v rozpočte na rok 2011. Ostatná priama pomoc (- 82,6 milióna EUR) Ostatná priama pomoc vykazuje k 31. máju 2011 v porovnaní so zodpovedajúcou úrovňou ukazovateľa nedostatočné čerpanie. Je to spôsobené predovšetkým pomalším tempom vyplácania viazanej podpory v rámci špecifických podporných opatrení členskými štátmi (článok 68) v porovnaní s použitým lineárnym ukazovateľom. Rok 2011 je prvým rokom uplatňovania tohto režimu, preto sa nedá určiť žiaden spôsob čerpania podľa minulosti. V súčasnosti sa však očakáva, že táto situácia by mala byť dočasná pre všetky režimy financované v rámci ostatnej priamej pomoci. Iné výdavky Zúčtovanie z predchádzajúcich rokov (+ 131,7 milióna EUR) Tento súčasný stav plnenia je výsledkom porovnania už vykonaných opráv v súvislosti s vyrovnaním účtov s úrovňou zodpovedajúceho ukazovateľa k 31. máju 2011. Treba zdôrazniť, že Komisia vo svojom opravnom liste na rok 2011 navrhla opravy vo výške – 72,0 milióna EUR. Konečná suma, ktorú do rozpočtu zahrnul rozpočtový orgán, predstavovala na rok 2011 v rozpočte 272,0 milióna EUR. Momentálne sa Komisia domnieva, že očakávané opravy zo jej rozhodnutí o vyrovnaní účtov a z nedodržania lehôt členskými štátmi na vyplatenie pomoci nebudú stačiť na uhradenie týchto mimoriadnych výdavkov vo výške – 200,0 milióna EUR. Komisia by mala pokryť z toho vyplývajúci výrazný schodok negatívnych rozpočtových prostriedkov kladnými prostriedkami s cieľom uzatvoriť túto rozpočtovú položku v roku 2011. ČERPANIE PRIPÍSANÝCH PRÍJMOV EPZF Z tabuľky v prílohe vyplýva, že k 31. máju 2011 sa získali pripísané príjmy vo výške 1 275,9 milióna EUR. Konkrétne: - príjmy z opráv na základe rozhodnutí o vyrovnaní účtov vo výške 238,9 milióna EUR, pričom do konca rozpočtového roka sa očakávajú ďalšie sumy; - príjmy z nezrovnalostí predstavovali približne 110,9 milióna EUR, čím sa výrazne prekročil počiatočný odhad 88,0 milióna EUR a - do tejto chvíle bola zinkasovaná väčšina príjmov z odvodov za mlieko a to vo výške približne 21,0 milióna EUR, čo mierne prekračuje pôvodný odhad 19,0 milióna EUR; - napokon, na rozdiel od pôvodne odhadovanej sumy 540,0 milióna EUR suma pripísaných príjmov, ktoré sa nakoniec preniesli z roku 2010 do roku 2011, predstavovala 905,1 milióna EUR. V súčasnosti Komisia odhaduje, že sa ešte majú vybrať dodatočné sumy pripísaných príjmov z vyrovnania účtov aj z nezrovnalostí. ČERPANIE PRÍJMOV POCHÁDZAJÚCICH Z DOčASNÝCH SÚM NA REšTRUKTURALIZÁCIU (ODVETVIE CUKRU) V súlade s právnymi predpismi sa od novembra 2009 nevybrali od členských štátov žiadne nové dočasné sumy na reštrukturalizáciu. Celková suma pripísaných príjmov dostupných pre Fond na reštrukturalizáciu v odvetví cukru sa teda rovná sume prenesenej z rozpočtu na rok 2010, ktorá predstavuje 1 044,8 milióna EUR (viac ako 1 015,0 milióna EUR v rozpočte na rok 2011 v dôsledku platieb vykonaných na konci roku 2010, ktoré boli nižšie, ako sa očakávalo). ČERPANIE FONDU NA REšTRUKTURALIZÁCIU V ODVETVÍ CUKRU Ku koncu mája 2011 členské štáty realizovali platby v hodnote 109,1 milióna EUR, pokiaľ ide o pomoc na reštrukturalizačné opatrenia, diverzifikačnú pomoc alebo pomoc na rafinácii cukru. ZÁVERY Z doterajšieho čerpania rozpočtových prostriedkov EPZF na rok 2011 za obdobie do 31. mája 2011 vyplýva, že mesačné vrátenie prostriedkov členským štátom prekročilo profil čerpania rozpočtu stanovený ukazovateľom približne o 416,7 milióna EUR. Získali sa pripísané príjmy vo výške 1 275,9 milióna EUR a očakáva sa, že sa ešte v roku 2011 získajú dodatočné príjmy. Momentálne Komisia očakáva, že pripísané príjmy, ktoré sú dostupné, ako aj suma tých, ktoré budú dostupné počas tohto roka, sa použijú na uhradenie financovania prevádzkových fondov pre organizácie výrobcov a pre režim jednotnej platby, ako sa pôvodne očakávalo pri zostavovaní rozpočtu. Pokiaľ ide o zvýšenie opráv na základe vyrovnania účtov o - 200,0 milióna EUR na celkových - 272 miliónov EUR (pozri bod 4.3.1) a mimoriadne opatrenia na podporu odvetvia ovocia a zeleniny prijaté Komisiou v nadväznosti na krízu E.coli (pozri bod 4.1.4), Komisia bude pozorne sledovať vývoj čerpania rozpočtu, aby overila, či nedostatočné čerpanie v iných častiach rozpočtu umožní financovanie týchto položiek. Príloha 1 Predbežné čerpanie rozpočtových prostriedkov EPZF do 31. 5. 2011 [pic] [1] Ú. v. EÚ L 209, 11.8.2005, s. 1. [2] Najskôr sa musia použiť prenesené pripísané príjmy, to znamená skôr ako rozpočtové prostriedky schválené rozpočtovým orgánom alebo pripísané príjmy vytvorené počas roka (článok 10 nariadenia o rozpočtových pravidlách).